Biroului Permanent al Parlamentului

Republicii Moldova

În conformitate cu art. 73 din Constituţia Republicii Moldova şi art. 47 din Regulamentul Parlamentului, se prezintă Parlamentului spre examinare, cu titlu de iniţiativă legislativă, proiectul de lege pentru modificarea şi completarea Legii nr. 548-XIII din 21 iulie 1995 cu privire la Banca Naţională a Moldovei.

Anexă: 

1. Proiectul de lege.

2. Notă informativă.

Valeriu GUMA,

Deputat în Parlament

P R O I E C T

LEGE
pentru modificarea şi completarea Legii nr. 548-XIII  din 21 iulie 1995

cu privire la Banca Naţională a Moldovei

Parlamentul adoptă prezenta lege organică. 

Articol unic. - Legea nr. 548-XIII din 21 iulie 1995 cu privire la Banca Naţională a Moldovei (Monitorul Oficial al Republicii Moldova, 1995, nr.56-57, art.624), cu modificările ulterioare, se modifică şi se completează după cum urmează:

1) Articolul 21 se expune în următoarea redacţie:

„Articolul 21. Bugetul Băncii Naţionale 
(1) Toate veniturile şi cheltuielile Băncii Naţionale, în perioada unui an bugetar, sînt prevăzute în bugetul Băncii Naţionale, care se aprobă de Parlament. 
(2) Consiliul de administraţie prezintă Parlamentului spre aprobare bugetul Băncii Naţionale  pe anul următor nu mai tîrziu de 1 noiembrie a anului curent.

(3) Controlul executării bugetului Băncii Naţionale, pe parcursul anului, va fi efectuat de Curtea de Conturi.
2) Articolul 22 va avea următorul cuprins:
„Articolul 22. Conducerea şi organizarea Băncii Naţionale 

(1) Bănca Naţională este condusă de un Consiliu de administraţie, care este organul superior.
(2) Conducerea executivă a Băncii Naţionale se exercită de către guvernator, prim-viceguvernator şi de doi viceguvernatori, în condiţiile stabilite prin regulamentul intern, aprobat de Consiliul de administraţie.
(3) Structura Băncii Naţionale constă din aparatul central, alcătuit din departamente, direcţii, servicii şi alte subdiviziuni, filialele şi reprezentanţele.
3) Articolul 23 va avea următorul cuprins:

„Articolul 23. Consiliul de administraţie al Băncii Naţionale
(1) Consiliul de administraţie al Băncii Naţionale are următoarele împuterniciri:

a) stabileşte politica monetară în stat, inclusiv limitele ratelor dobînzii la instrumentele politicii monetare, condiţiile de acordare a creditelor, timpul şi nivelul rezervelor pe care instituţiile financiare sînt obligate să le ţină la Banca Naţională;

b) stabileşte  politica valutară în stat, inclusiv modalităţile de determinare a cursului de schimb al monedei naţionale;

c) adoptă actele normative de aplicare generală ale Băncii Naţionale;

d) aprobă rapoartele şi recomandările ce urmează a fi prezentate de Banca Naţională Parlamentului şi Guvernului;

e) adoptă decizii  cu  privire la participarea Băncii  Naţionale  la organizaţiile internaţionale;

f) stabileşte  valoarea nominală, designul bancnotelor şi  monedelor metalice, modul de punere  în şi condiţiile de retragere  a  lor din circulţie;

g) aprobă cu votul a cel puţin 2/3 din membrii Consiliului de administraţie prezenţi la şedinţă fiecare acordare de credit sau folosirea altor instrumente financiare în favoarea unei  bănci sau instituţii financiare în conformitate cu alineatul (3) articolul 18 din prezenta Lege;

h) decide asupra modului de eliberare a licenţelor, autorizaţiilor, permisiunilor, aprobărilor, prevăzute de Legea instituţiilor financiare nr.550-XIII din 21 iulie 1995;

i) examinează, după caz, rezultatele controalelor efectuate la bănci şi unităţi de schimb valutar, adoptă hotărîrile aferente acestora;

j) înaintează propuneri vizînd majorarea capitalului  Băncii Naţionale;

k) aprobă rapoartele anuale şi dările de seamă financiare ale Băncii Naţionale;

l) hotărăşte  asupra emiterii creanţelor Băncii Naţionale, volumului şi condiţiilor de emitere a lor;

m) determină care creanţe  sînt acceptabile pentru investiţiile Băncii Naţionale;

n) aprobă Statutul  Băncii Naţionale şi determină  modalităţile de administrare şi funcţionare a Băncii Naţionale;

o) determină structura Băncii Naţionale;

p) determină  modalităţile şi condiţiile de asigurare a personalului Băncii Naţionale;

r) înfiinţează şi lichidează, filiale şi reprezentanţe ale Băncii Naţionale;

s) aprobă bugetul Băncii Naţionale.
(2) Consiliul de administraţie al Băncii Naţionale este alcătuit din nouă membri:

    - Guvernatorul Băncii Naţionale, care este preşedintele Consiliului de administraţie;

    - Prim-viceguvernatorul Băncii Naţionale, care este vicepreşedinte al Consiliului de administraţie;

    - şapte membri, dintre care doi sînt viceguvernatori ai Băncii Naţionale.
(3) Membrii Consiliului de administraţie se numesc de Parlament, Guvernatorul - la propunerea Preşedintelui Parlamentului, Primul-viceguvernatorul şi doi viceguvernatori - la propunerea Guvernatorului, ceilalţi cinci membri - la propunerea comisiei de specialitate a Parlamentului.
(4) Dacă candidatura oricărui membru va fi respinsă de Parlament, atunci altă candidatură urmează să fie înaintată într-un termen de două săptămîni. Candidatura respinsă nu poate fi înaintată a doua oară.

(5) Membrii Consiliului de administraţie sînt numiţi pe o perioadă de 7 ani, cu posibilitatea reînnoirii mandatului.

(6) Membru al Consiliului de administraţie poate fi doar persoana, care deţine exclusiv cetăţenia Republicii Moldova, are domiciliul în ţară, are reputaţie ireproşabilă, studii superioare în economie şi o experienţă de muncă de 10 ani, inclusiv în funcţii înalte de conducere, în cadrul organizaţiilor publice şi/sau private, ce activează în domeniul economico-financiar.
(7) La încadrarea în serviciu şi ulterior în fiecare an, membrii Consiliului de administraţie sînt obligaţi să depună, în condiţiile legii, declaraţie cu privire la venituri şi proprietate.

(8) Membrii Consiliului de administraţie nu pot fi reţinuţi, arestaţi ori traşi la răspundere administrativă sau penală decît la cererea Procurorului General, cu consimţămîntul Parlamentului.
4) Articolul 24 va avea următorul cuprins:
„Articolul 24. Guvernatorul şi viceguvernatorii Bancii Naţionale
(1) Guvernatorul dispune măsuri pentru executarea dispoziţiilor legale, a hotărârilor Consiliului de administraţie, precum şi a altor reglementări privind Banca Naţională. Guvernatorul poate delega prim-viceguvernatorului şi viceguvernatorilor unele dintre atribuţiile sale, în condiţiile stabilite de Consiliul de administraţie. 

(2) Guvernatorul este responsabil de politica monetară şi valutară a statului, prezentînd periodic Consiliului de administraţie rapoarte cu privire la:
a) administrarea şi executarea operaţiunilor Băncii Naţionale;

b) realizarea şi reglementarea politicii monetare;

c) starea sistemului financiar, inclusiv a băncilor;

d) situaţia pieţei financiare şi valutare;

e) alte rapoarte, la decizia Consiliului.
(3) Guvernatorul emite ordine şi decizii şi reprezintă Banca Naţională în relaţiile cu instituţiile publice şi terţii, semnînd, direct sau prin persoane împuternicite de el, toate actele, tratatele sau convenţiile încheiate. 

(4) În numele Consiliului de administraţie, Guvernatorul prezintă Parlamentului raportul anual al Băncii Naţionale, care cuprinde activităţile Băncii Naţionale, situaţiile financiare anuale şi raportul de audit. 

(5) În cazul absenţei sau imposibilităţii Guvernatorului de a acţiona, acesta va fi suplinit de prim-viceguvernator. 

5) Articolul 25 se exclude. 
6) Articolul 26 se exclude.

7) Articolul 27 va avea următorul cuprins: 
„Articolul 27. Revocarea din funcţie a membrilor Consiliului de administraţie

(1) Revocarea din funcţie a oricărui membru al Consiliului de administraţie se face de către Parlament, a Guvernatorului – la propunerea Preşedintelui Parlamentului, a Prim-viceguvernatorului şi viceguvernatorilor – la propunerea Guvernatorului, a celorlaltor cinci membri – la propunerea comisiei de specialitate a Parlamentulu.
(2) Guvernatorul poate fi revocat doar în următoarele cazuri:

a) expirării mandatului;

b) imposibilităţii exercitării funcţiei, din cauza stării sănătăţii, confirmată printr-un certificat medical;
c) demisiei;

d) adoptarea unei sentinţe judecătoreşti de condamnare;
e) încălcarea legislaţiei ce reglementează activitatea Băncii Naţionale.

(3) Preşedintele Parlamentului va propune Parlamentului candidatura guvernatorului nu mai tîrziu de trei luni pînă la data expirării mandatului Guvernatorului în exerciţiu.
(4) În cazul revocării oricărui membrul al Consiliului de administraţie înainte de expirarea mandatului, candidatura la funcţia respectivă va fi prezentată Parlamentului, de către autoritatea abilitată prin prezenta Lege, într-un termen de două săptămîni din ziua revocării.
8) Articolul 33:
în alineatele (2), cifra „27” se substituie cu cifra „25”. 
la alineatele (3), sintagma „în urma depistării obstacolelor arătate la articolul 27” se exclude.

PREŞEDINTELE 

PARLAMENTULUI                                              
NOTĂ INFORMATIVĂ

la proiectul de lege pentru modificarea şi completarea Legii nr. 548-XIII din 21 iulie 1995 cu privire la Banca Naţională a Moldovei

Proiectului de lege în cauză are drept scop: îmbunătăţirea cadrului legal existent ce vizează activitatea Băncii Naţionale a Moldovei, excluderea prevederilor ce sînt depăşite şi nu mai corespund exigenţelor actuale, ajustarea legislaţiei naţionale la standardele şi practicile europene existente, sporirea credibilităţii Băncii Naţionale a Moldovei.

Prezentul proiect propune descentralizarea organelor de conducere ale BNM, delimitarea competenţei şi componenţei Consiliului de administraţie şi organului executiv ale BNM, diversificarea componenţei Consiliului de administraţie, în scopul implementării principiului colegialităţii primirii deciziilor de Consiliul de administraţie, în locul verticalităţii administrative existente. 

În prezent, organele de conducere ale BNM – Consiliul de administraţie şi organul executiv (Guvenatorul şi viceguvernatorii), întrunesc una şi aceeaşi componenţă, în aşa mod diferenţa între ele fiind doar una aparentă.

În acest sens, proiectul de lege propune majorarea numărului membrilor Consiliului de administraţie de la 5 (cinci) membri la 9 (nouă) membri, din componenţa cărora vor face parte: 

a) Guvernatorul Băncii Naţionale, care este preşedintele Consiliului de administraţie,

b) Primul-viceguvernatorul Băncii Naţionale, care este vicepreşedinte al Consiliului de administraţie, 

c) şapte membri, dintre care doi sînt viceguvernatori ai Băncii Naţionale. 

La fel, se va micşora numărul viceguvernatorilor de la trei la doi şi se va schimba coraportul membrilor Consiliului de administrace, dintre care 4 (patru) membri ai organului executiv (Guvernator, Prim-viceguvernator şi doi viceguvernatori), iar 5 (cinci) membri înaintaţi de comisia de specialitate a Parlamentului. Acest coraport va determina echilibrul între organele superior şi executiv ale BNM, şi va contribui la instaurarea principiului colegialităţii adoptarii deciziilor Consiliului de administraţie. 

Prezentul proiect propune subsituirea termenului învechit de „deviz de cheltuieli” cu termenul general utilizat în prezent - „buget”. Elaborarea şi aprobarea internă a bugetului BNM fiind lăsate la dispoziţia Consiliului de administraţie, care ulterior urmează să fie aprobat de Parlament. În aşa mod se asigură autonomia financiară a BNM.  

În contextul modificării principiior de activitate a organelor de conducere a BNM, şi în vederea îmbunătăţirii prevederilor art. 27 din Legea cu privire la BNM, şi aducerea acestora în conformitate cu prevederile Constituţiei Republicii Moldova, proiectul propune determinarea procedurii, modalităţii şi condiţiilor de revocare a membrilor consiliului de administraţie, stabilind reglementări mult mai clare şi aplicabile, ce se încadrează mai bine în cadrul legal existent.      

Se propune revocarea din funcţie a membruui consiliului de administraţie la propunerea persoanei care a înaintat-o în funcţia respectivă (a Guvernatorului – la propunerea Preşedintelui Parlamentului, a Pim-vicegumernatorului şi viceguvernatorilor – la propunerea Guvernatorului, a celorlaltor cinci membri – la propunerea comisiei de specialitate a Parlamentulu), pentru Guvernator fiind stipulate exhaustiv cazurile cînd poate fi revocat.

  Procedura de destituire a Guvernatorului, stipulată în alin. (3) art. 27 din Legea cu privire la BNM, - cu votul a 2/3 din numărul total al deputaţilor, contravene prevederilor alin. (2) art. 74 din Constituţia Republicii Moldova, care stipulează:

“(2) Legile ordinare  şi  hotărîrile se adoptă cu  votul  majorităţii deputaţilor prezenţi”.

Dat fiind faptului, că membrii consiliului de administraţie se numesc de Parlament printr-o hotărîre, aceasta urmează să fie adoptată cu votul majorităţii deputaţilor prezenţi. Stabilirea unei alte proceduri de adoptare a hotărîrilor Parlamentului, contrar prevederilor Constituţie Republicii Moldova, este inadmisibilă. 

Valeriu GUMA,

Deputat în Parlament

